**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.05.2023, ora 08:00 – 13.05.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 13.05.2023, ora 07:00**

**RÂURI**

**Debitele au fost în general în scădere**, exceptând râurile din bazinele hidrografice: Vișeu, Iza, Crasna, Barcău, Bega, Timiș, Bârzava, Moravița, Caraș, Nera, Cerna, Vedea, Bârlad, Jijia, bazinele superioare și mijlocii ale Someșului Mic, Crișurilor, Arieșului, bazinul superior al Someșului, bazinele inferioare ale Argeşului, Ialomiței, cursul mijlociu și inferior al Prutului şi pe râurile din Dobrogea, unde au fost relativ staționare.

Mici creșteri de niveluri și debite ca urmare a precipitațiilor slabe căzute în interval sub formă de aversă s-au înregistrat pe unele râuri din bazinele superioare ale Crișurilor, Someșului Mic, Arieșului, precum și pe unele râuri mici din Banat.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Bârzava, Moravița și mai mici (sub 30% din normalele lunare) pe râurile din bazinul Bârladului, Jijiei și pe cursul Tazlăului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general în scădere**, exceptând râurile din bazinele hidrografice: Vișeu, Iza, Someșul Mic, Crasna, Barcău, Crișuri, Arieș, Bega, Timiș, Bârzava, Moravița, Caraș, Nera, Cerna, Vedea, Bârlad, Prut, pe râurile din Dobrogea, bazinele superioare ale Someșului și Jiului, bazinele mijlocii și inferioare ale Argeşului și Ialomiței, unde vor fi relativ staționare.

Sunt posibile creșteri de niveluri și debite pe unele râuri mici din zonele montane, în special din vestul și sud–vestul țării, ca urmare a precipitațiilor prevăzute sub formă de aversă.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 12.05 – 13.05.2023 a fost staționar, având valoarea de 6400 m3/s**, sub media multianuală a lunii mai (7250 m3/s).

În aval de Porţile de Fier debitele au fost în creștere pe sectorul Gruia – Corabia și în scădere pe sectorul Tr. Măgurele – Tulcea.

**Debitul la intrarea în țară (secțiunea Baziaș) va fi staţionar (6400 m3/s).**

În aval de Porțile de Fier debitele vor fi în creștere pe sectorul Gruia – Corabia și în scădere pe sectorul Tr. Măgurele – Tulcea.

**2.** **Situaţia meteorologică în intervalul 12.05.2023, ora 09:00 –13.05.2023, ora 06:00**

**ÎN ŢARĂ**

Valorile termice diurne, în scădere față de cele din ziua anterioară în majoritatea zonelor, au caracterizat o vreme mult mai rece decât ar fi normal în a doua decadă a lunii mai în toată țara, abaterile negative față de mediile multianuale fiind chiar de 8...11 grade în vest, sud-vest și centru și în zonele montane și submontane. Cerul a avut înnorări în toate regiunile, mai accentuate în cele vestice, sud-vestice și centrale; a plouat în Banat și Crișana, local în Oltenia și Transilvania și izolat în Maramureș și nord-vestul Munteniei, iar la munte, în general la peste 1600 m altitudine, au fost și ninsori sau lapoviță. Vântul a continuat să fie intens mai ales în prima parte a intervalului, cu rafale de 60...80 km/h, în sudul Banatului, inclusiv zona montană aferentă și local în sudul Transilvaniei, precum și în celelalte masive înalte din Carpații Meridionali și nordul Carpaților Orientali, iar în rest a suflat slab și moderat, pe arii restrânse cu intensificări trecătoare, în general de până la 40...45 km/h. S-a menținut strat de zăpadă local în zona montană foarte înaltă și aseară la ora 21 măsura -în platformele stațiilor meteorologice- până la 240 cm în Munții Bucegi și 192 cm în Munții Făgăraș, la peste 2000 m. Temperaturile maxime s-au încadrat între 10 grade la Boița, Voineasa, Câmpulung și Dedulești și 19 grade la Sighetu Marmației, Baia Mare, Lugoj, Reșița, Fetești, Brăila, Galați, Hârșova, Tulcea și Gorgova; la ora 6 valorile termice erau cuprinse între 4 grade la Făgăraș și București-Băneasa și 13 grade la Sulina și Gura Portiței.

*Observație: de ieri dimineață de la ora 6 au fost în vigoare 3 mesaje de atenționare cod galben pentru fenomene meteorologice periculoase imediate, 2 emise de către SRPV Sibiu și 1 de către SRPV Timișoara.*

**LA BUCUREŞTI**

Valorile termice diurne, în scădere față de zilele precedente, au caracterizat o vreme mult mai rece decât în mod obișnuit pentru a doua decadă a lunii mai; astfel, temperatura maximă a fost de 16 grade la Afumați și 17 grade la Filaret și Băneasa (cu aproximativ 7 grade sub media multianuală a datei). Cerul a fost înnorat în cea mai mare parte a intervalului, iar vântul a suflat slab și moderat. La ora 6 se înregistrau 4 grade la stația meteo Băneasa, 6 grade la Filaret și 7 grade la Afumați.

**3. Prognoza meteorologică în intervalul 13.05.2023, ora 09:00 –14.05.2023, ora 09:00**

**ÎN ŢARĂ**

Valorile de temperatură diurne vor fi în creștere față de ziua anterioară în toată țara, dar vremea va fi încă mai rece decât în mod obișnuit, astfel maximele se vor situa în general între 15 și 22 de grade. Cerul va avea înnorări temporare și vor fi ploi slabe de scurtă durată, posibil însoțite de descărcări electrice, ziua pe alocuri în vest, nord-vest, centru și doar izolat în rest, iar noaptea local în regiunile sud-vestice. La munte, la altitudini de peste 1800 m, trecător vor fi ninsori, lapoviță sau măzăriche. Vântul va sufla slab și moderat, cu intensificări temporare în sudul Banatului și pe crestele montane, cu viteze de peste 55...65 km/h, mai ales în a doua parte a intervalului. Minimele termice se vor încadra între 3 și 13 grade, ușor mai scăzute în depresiunile Carpaților Orientali. Spre dimineață, izolat se poate forma ceață.

**LA BUCUREŞTI**

Vremea se va încălzi în comparație cu ziua precedentă, astfel că temperatura maximă va fi de 20...22 de grade, iar cea minimă de 6...9 grade. Cerul va fi variabil, cu înnorări la începutul zilei. Vântul va sufla slab și moderat.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 11.05.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Garda Naţională de Mediu - Comisariatul Judeţean*** ***Satu Mare*** informează despre producerea, în data de 12.05.2023, ora 00:20, unui incendiu la un operator colector deșeuri din dezmembrări auto (SC Botis Antonio Trans SRL), pe platforma betonată de depozitare a carcaselor auto presate, din municipiul Satu Mare, județul Satu Mare. S-au aprins resturile textile și din plastic rămase atașate de carcasele caroseriilor. A fost afectată o suprafață de circa 60 mp, depozitul fiind situat în zona industrială a orașului. Incendiul s-a manifestat cu degajări de fum și abur, iar direcția vântului a fost din oraș spre exterior, amploarea acestuia fiind redusă. Cauza probabilă de producere a incendiului a fost o scânteie rezultată în activitatea de debitare a deșeurilor din tablă. Nu s-au înregistrat victime. Incendiul a fost localizat și stins în scurt timp, în urma intervenției I.S.U. Satu Mare.

1. **În domeniul solului şi vegetaţiei**

***Administrația Rezervației Biosferei Delta Dunării*** informează despre izbucnirea, în data de 12.05.2023, în jurul orei 13:30, unui incendiu de vegetație (stuf și vegetație uscată) în zona localității Beștepe, județul Tulcea. Nu sunt obiective economice în zonă. Se va reveni cu informații după stingerea incendiului.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 11.05.2023-12.05.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA COMUNICARE